Document ID: 32015D0156

PROVEDBENA ODLUKA VIJEĆA (EU) 2015/156
od 27. siječnja 2015.
o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost
VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
uzimajući u obzir prijedlog Europske komisije,
budući da:
(1)
Dopisom evidentiranim pri Glavnom tajništvu Komisije 13. veljače 2014. Rumunjska je zatražila odobrenje za produljenje primjene mjere odstupanja od članka 26. stavka 1. točke (a) i članka 168. Direktive 2006/112/EZ kako bi nastavila ograničavati pravo na odbitak za izdatke povezane s određenim motornim cestovnim vozilima koja se ne upotrebljavaju isključivo u poslovne svrhe. Dopisom evidentiranim pri Komisiji 15. rujna 2014. Rumunjska je dopunila svoj zahtjev izvješćem o primjeni Provedbene odluke Vijeća 2012/232/EU (2).
(2)
U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 12. studenoga 2014. obavijestila druge države članice o zahtjevu Rumunjske. Dopisom od 13. studenoga 2014. Komisija je obavijestila Rumunjsku da ima sve informacije koje smatra potrebnima za razmatranje zahtjeva.
(3)
Člankom 168. Direktive 2006/112/EZ poreznom se obvezniku dopušta odbitak poreza na dodanu vrijednost (PDV) obračunatog za isporuku robe i usluga koje je primio u onoj mjeri u kojoj su ta roba i usluge upotrijebljeni za potrebe njegovih oporezovanih transakcija. Članak 26. stavak 1. točka (a) te direktive sadržava zahtjev za obračun PDV-a kada se imovina određenog poslovanja koristi u privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera.
(4)
Provedbenom odlukom 2012/232/EU Rumunjskoj je dopuštena primjena mjere odstupanja na temelju članka 395. stavka 1. Direktive 2006/112/EZ kako bi ograničila na 50 % pravo na odbitak ulaznog PDV-a za kupovine, nabavke unutar EU-a, uvoz, najam i zakup motornih vozila i PDV-a na troškove povezane s takvim vozilima, uključujući gorivo, kada se vozila ne upotrebljavaju isključivo u poslovne svrhe.
(5)
Provedbena odluka 2012/232/EU prestala je važiti 31. prosinca 2014.
(6)
Kako bi se osigurala nesmetana primjena mjere odstupanja, primjereno je da se ova Odluka primjenjuje od 1. siječnja 2015.
(7)
U skladu s člankom 4. stavkom 2. drugim podstavkom Provedbene odluke 2012/232/EU Rumunjska je Komisiji dostavila izvješće o provedbi te Odluke, uključujući pregled ograničenja postotka koje se primjenjuje na pravo na odbitak. Kao i u odstupanju koje je dosad bilo na snazi, Rumunjska i dalje smatra da je stopa od 50 % opravdana.
(8)
Smatra se da će odstupanje imati samo zanemariv učinak na sveukupni prikupljeni prihod od poreza u fazi konačne potrošnje i neće imati negativan učinak na vlastita sredstva Unije koja proizlaze iz PDV-a. Rumunjskoj bi stoga trebalo odobriti primjenu mjere u ograničenom razdoblju do 31. prosinca 2017.
(9)
Ako Rumunjska zatraži dodatno produljenje mjere odstupanja nakon 2017., Komisiji je potrebno najkasnije do 31. ožujka 2017. dostaviti novo izvješće zajedno sa zahtjevom za produljenje,
DONIJELO JE OVU ODLUKU:
Članak 1.
U Provedbenoj odluci 2012/232/EU članak 4. zamjenjuje se sljedećim:
„Članak 4.
1. Ova Odluka prestaje važiti 31. prosinca 2017.
2. Svaki zahtjev za produljenje mjera predviđenih ovom Odlukom podnosi se Komisiji do 31. ožujka 2017.
Uz takav zahtjev mora biti priloženo izvješće koje uključuje pregled ograničenja postotka koje se primjenjuje na pravo na odbitak PDV-a na temelju ove Odluke.”
Članak 2.
Ova se Odluka primjenjuje od 1. siječnja 2015.
Članak 3.
Ova je Odluka upućena Rumunjskoj.
Sastavljeno u Bruxellesu 27. siječnja 2015.

Labels: 2
8
3
18
15